สหรัฐหวังกระชับความสัมพันธ์กับกองทัพพม่าผ่านการฝึก Cobra Gold ที่ประเทศไทยเชิญพม่าเข้าร่วมให้เป็นผู้สังเกตการณ์
พม่าจะสังเกตการณ์เรื่องกระบวนการวางแผนเจ้าหน้าที่และการแพทย์ทหาร
การฝึกซ้อมรบ Cobra Gold เป็นความร่วมมือของกองทัพระหว่างประเทศที่มีสหรัฐเป็นตัวนำ ที่ใหญ่ที่สุดในภูมิภาคเอเชีย โดยที่จะมีการประลองยุทธหลายด้าน กิจกรรมนี้เกิดขึ้นทุกปี ซึ่งปีนี้เป็นปีที่ 32 ประเทศที่เข้าร่วมอย่างเต็มรูปแบบประกอบด้วย สหรัฐ ไทย สิงคโปร์ ญี่ปุ่น มาเลเซีย อินโดนีเซีย เกาหลีใต้ โฆษกสถานทูตสหรัฐ Kristin Kneedler กล่าวว่าพม่าจะเข้าร่วมสังเกตการณ์ 10 วัน แม้ว่าการเข้าร่วมจะเป็นเพียงผู้สังเกตการณ์เท่านั้น สหรัฐให้การสนับสนุนพม่าในกิจกรรมครั้งนี้ เธอกล่าวว่าสหรัฐหนุนนโยบายผูกสัมพันธ์กับพม่าแบบระมัดระวังและจะปรับท่าทีตามสถานการณ์ แม้ว่าพม่าจะปรับปรุงด้านสิทธิมนุษยชนไปมาก แต่ก็ยังถูกวิจารณ์เรื่องที่ทหารใช้กำลังปรามปราบกบฏชนกลุ่มน้อย อย่างเช่นกรณีที่กองทัพพม่าใช้เครื่องบินและเฮลิคอปเตอร์โจมตีกองกำลังของคะฉิ่นซึ่งเป็นคนกลุ่มน้อยทางตอนเหนือขอบประเทศใกล้กับพรมแดนจีน โปรดติดตามรายละเอียดจากคลิปเรื่องนี้ในรายการข่าวสดสายตรงจากวีโอเอ รายงานโดย Daniel Schearf /เรียบเรียงโดยรัตพล อ่อนสนิท